หุ้น17มี.ค.ปิดเช้าร่วง4.45 จุดตามภูมิภาค
หุ้นภาคเช้า17มี.ค.ปรับตัวลดตามตลาดหุ้นเอเชียและทั่วโลก ปิดที่ระดับ 1,003.68 จุด ลดลง 4.45 จุด
17 มี.ค. 2554

หุ้นภาคเช้า17มี.ค.ปรับตัวลดตามตลาดหุ้นเอเชียและทั่วโลก ปิดที่ระดับ 1,003.68 จุด ลดลง 4.45 จุด
ตลาดหุ้นปิดซื้อขายภาคเช้าวันที่ 17 มี.ค.ที่ระดับ 1,003.68 จุด  ลดลง 4.45 จุด หรือ -0.44% มูลค่าการซื้อขาย 12,424.56 ล้านบาท โดยระหว่างวันดัชนีหลุดระดับ 1,000 จุดลงไปแตะที่ 998.66 จุด ตามทิศทางเดียวกับตลาดหุ้นเอเชียและทั่วโลกที่ปรับตัวลดลง
นายสมชาย อเนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส กล่าวว่า ภาพรวมตลาดหุ้นปรับตัวลดลงตามตลาดหุ้นต่างประเทศ จากความกังวลวิกฤตนิวเคลียร์ในญี่ปุ่นจะเป็นประเด็นกดดันตลาดหุ้นทั่วโลกอยู่ต่อเนื่อง รวมทั้งตลาดหุ้นไทยด้วย ทำให้คาดว่าดัชนีหุ้นไทยจะแกว่งตัวผันผวนมากเป็นพิเศษและอาจเริ่มเน้นหนักทางด้านแกว่งตัวลดลงมากกว่าได้ เนื่องจากปัจจัยเดิมๆยังมีอยู่
ขณะเดียวกันเหตุการณ์รุนแรงในลิเบียและตะวันออกกลางที่ยังบานปลายต่อเนื่อง ล่าสุดประเทศบาห์เรนประกาศสถานการณ์ฉุกเฉิน รวมถึงความวิตกกังวลต่อปัญหาหนี้สินในยุโรปที่กำลังกลับมาอีกครั้ง หลังประเทศที่เคยมีปัญหายังคงถูกปรับลดอันดับความน่าเชือถืออยู่ 
กลยุทธ์การลงทุนแนะนำให้ทยอยขายทำกำไรเมื่อตลาดขยับขึ้น โดยจังหวะกลับเข้าซื้อคาดว่ายังมีสิทธิเห็นดัชนีย้อนกลับลงไปแถวจุดต่ำเดิมที่่ระดับ 950-940 จุดได้ 
บล.บัวหลวง มองว่า ตลาดหุ้นไทยยังเคลื่อนไหวตามตลาดภูมิภาคที่อ่อนตัวลง ขณะที่ดัชนีดาวโจนส์ปิดร่วงลงเมื่อคืนนี้ เนื่องจากความวิตกกังวลเกี่ยวกับผลกระทบของสารกัมมันตรังสีที่รั่วไหลจากโรงไฟฟ้านิวเคลียร์ในญี่ปุ่น หลังจากเจ้าหน้าที่ระดับสูงด้านพลังงานของ อียู เตือนว่า สถานการณ์นิวเคลียร์ของปุ่นกำลังอยู่ในขั้นวิกฤต พร้อมกับเตรียมทดสอบความปลอดภัยของโรงไฟฟ้านิวเคลียร์ในกลุ่มประเทศสมาชิกอียู นอกจากนี้ ตลาดยังถูกกดดันจากตัวเลขสร้างบ้านในสหรัฐที่ร่วงลงหนักสุดในรอบ 27 ปี
สำหรับหุ้น 5 อันดับแรกที่มีมูลค่าการซื้อขายสูงสุด ได้แก่
BANPU ปิดที่ 738 บาท ลดลง 4 บาท หรือ -0.54%  มูลค่าการซื้อขาย  894 ล้านบาท 
PTT ปิดที่ 336 บาท  ลดลง 3 บาท หรือ -0.88% มูลค่าการซื้อขาย 826 ล้านบาท 
IRPC  ปิดที่  5.95 บาท ลดลง 0.05 บาท หรือ 0.83% มูลค่าการซื้อขาย 785 ล้านบาท  
IVL ปิดที่ 49.75 บาท ไม่เปลี่ยนแปลง มูลค่าการซื้อขาย  633ล้านบาท      
JAS ปิดที่ 2.40 บาท ไม่เปลี่ยนแปลง  มูลค่าการซื้อขาย 562 ล้านบาท